Dzyudochilar muvaffaqiyatsizlikka uchradi, Boltaboyev jarohat oldi, Matniyazova bronza uchun kurashadi

Indoneziyada Osiyo o‘yinlari doirasida dzyudo bo‘yicha bahslar o‘tkazilmoqda.
Bugun o‘zbekistonlik 4 nafar dzyudochi bahslarga qo‘shildi.
Saralash bahslarida jamoaning 3 nafar vakili g‘alabaga erishdi. -73 kg vazn toifasida G‘iyosjon Boboyev yamanlik raqibi Ahmed Salemni mag‘lub etdi va chorak finalga chiqdi. -80 kg vazn toifasida Sharofiddin Boltaboyev ham ilk jangda g‘alabaga erishdi, u livanlik Azar Stivendan ustun keldi.
Jamoaning -70 kg vazn toifasidagi vakili Gulnoza Matniyazova ham hindistonlik Garima Gudariga imkoniyat qoldirmadi va vazari bahosi bilan g‘alaba qozonib, chorak finalga o‘tdi.  -57 kg vazn toifasidagi Amangul Allanazarova esa ilk jangdayoq shimoliy koreyalik Kim Jin Aga mag‘lub bo‘ldi.
Chorak finalda yana ikki sportchimiz muvaffaqiyatsizlikka uchradi. Avvaliga G‘iyos Boboyev BAA vakili Viktor Skvortovga yutqazdi. Shundan keyin bronza uchun o‘tish o‘yinlarida qatnashgan Boboyev shimoliya koreyalik Kim Chol Kvangdan mag‘lub bo‘ldi.

Sharofiddin Boltaboyev esa dzyudo vatani Yaponiyadan kelgan sportchi Takeshi Sasakiga mag‘lub bo‘ldi.

U bronza medali uchun o‘tish bahsida mo‘g‘ulistonlik Otgonbatar Uganbatarga qarshi gilamga chiqdi. Bahs davomida jarohat olgan Boltaboyev yana yutqazdi va medalsiz qoldi.


-70 kg vazn toifasida O‘zbekiston sharafini himoya qilayotgan Gulnoza Matniyazova esa chorak finalda mo‘g‘ulistonlik Tsend-Ayush Naranjargalni ippon bahosi bilan mag‘lub etdi.
Ammo u yarim finalda janubiy koreyalik Kim Seongeonga yutqazib qo‘ydi va bronza uchun kurashadigan bo‘ldi.

Endi Matniyazova bronza medal uchun kurashadi. Uning medal uchun raqibi xitoylik Zu Ya bo‘ladi.